פרס דרווין

פרס דרווין הוא פרס הומוריסטי המוענק לבני אדם אשר, כהגדרת מעניקי הפרס, "סייעו לאנושות לשפר את מאגר הגנים שלה, וזאת על ידי סילוק עצמם מהעולם או סירוס עצמי בדרך מטופשת במיוחד". פרס זה, הקרוי על שם הוגה רעיון הברירה הטבעית, צ'ארלס דרווין, מוענק דרך רשת האינטרנט, ואינו נושא עמו פרס מעשי או כספי כלשהו. אתר פרסי דרווין הידוע ביותר הוא Darwin Awards, של וונדי "דרווין" נורת'קאת מניו יורק. אות כבוד ניתן גם לכאלה שהצליחו לשרוד, וזאת בתנאי שמעשיהם המטופשים ימנעו מהם להפיץ את הגנים שלהם בעתיד. אותות כאלה חולקו בין השאר לאדם שירה באמצעות רובה אוויר בכדור שהתפוצץ וחורר את מפשעתו, ובכך עיקר את עצמו. אמינות הסיפורים הזוכים אינה ודאית, שכן במרבית האירועים אין עדי ראייה. סיבה נוספת היא שמטעמים חוקיים ואתיים, הממסד הרפואי נמנע מלאשר את פרטי המקרים, וזאת על מנת להגן על פרטיות המטופלים. ידוע כי לפחות חלק מהמקרים המתוארים למעשה לא התרחשו מעולם. יצאו שני ספרים האוספים מקרים שפורסמו באתר הפרס. בשנת 2006 יצא לאקרנים סרט בשם זה בכיכובם של וינונה ריידר, ג'וזף פיינס, ג'וליאנה מרגוליס ודייוויד ארקט. בגרסתו העברית הוא נקרא "פרס של טיפשים". בין הזוכים בפרס ניתן למצוא: אדם שקפץ ממטוס כדי לצלם צנחנים, אך בלי שהצטייד במצנח בעצמו. גנב מתכות שחתך כבל פלדה ממעלית, בעודו בתוכה, וצנח עם המעלית אל מותו. אדם שירה בראשו עם עט ריגול כדי להוכיח לחבריו שזה עובד. אדם שביצע להטוטי ג'אגלינג עם רימוני יד חיים. עיתונאי שהחליט לישון ברחוב כדי להבין את חיי ההומלסים וקפא למוות. אדם נכה על קלנועית התעצבן שפיספס את המעלית והחל לנגח את הדלת בעזרת הקלנועית עד שפרץ אותה ונפל אל מותו לתוך הפיר. שני מחבלים ערבים ישראלים שמכונית תופת שלהם התפוצצה מוקדם מהצפוי בשל המעבר לשעון חורף, ובכך היו לנפגעים היחידים ממנה. טרוריסט שפתח את מעטפת הנפץ, ששלח בדואר, וחזרה אליו משום שלא היו בה מספיק בולים למשלוח. אלכוהוליסט שצרך אלכוהול באמצעות חוקן. אדם שנטרף למוות בעת שניסה לצלם סלפי עם דוב. לארי וולטרס, שהמריא לגובה 5 קילומטר בעזרת 45 בלוני מזג אוויר שמילא בהליום (אף על פי ששרד ללא נזק משמעותי, ניתן לו הפרס תוך איחול "בהצלחה בפעם הבאה!"). ג'וני אייס (1954), זמר אשר ירה בטעות בראשו באמצעות אקדח כאשר ניסה להוכיח לחבריו שאין כדור בקנה. ג'ון אלן צ'או, מיסיונר שהגיע לאי הנידח סנטינל במטרה להמיר את תושביו הילידים לנצרות, למרות האיסור בחוק על ההגעה לאי, ונרצח על ידיהם. צ'ארלס סטיבנס, פעלולן אנגלי שנהרג ב-1920 כשניסה לחצות את מפלי הניאגרה כשהוא בתוך חבית. שלושה סטודנטים ניגרים שמתו במהלך אורגיה עם סטודנטית לאחר ששילבו בין תרופות ואלכוהול. אישה בת 21 נרצחה על ידי כדור בעורף כשנכנסה לאזור של שוד תוך כדי משחק פוקימון גו. אדם בן 30 מטקסס הגיע למסיבה כדי לבדוק אם אפשר להידבק מנגיף COVID-19, הוא נדבק שם ומת מסיבוכים הקשורים בנגיף. מדיה וקבצים בנושא פרס דרווין בוויקישיתוף אתר האינטרנט הרשמי של פרס דרווין (באנגלית) פרס דרווין, ברשת החברתית פייסבוק פרס דרווין, ברשת החברתית אקס (טוויטר) הדרכים הטיפשיות שבהן גברים מתים, באתר ynet, 12 בדצמבר 2014 האתר Darwin Awards מתוך אתר פרס דרווין מתוך אתר פרס דרווין מתוך אתר פרס דרווין מתוך אתר פרס דרווין מתוך אתר פרס דרווין ירון דרוקמן, מבן-גוריון ועד ישי: תולדות הוויכוח על שעון הקיץ, באתר ynet, 11 בספטמבר 2010 פרס דרווין לאלכוהוליסט שלא ויתר - וואלה חדשות, באתר וואלה, 12 בינואר 2008 מתוך אתר פרס דרווין מעריב אונליין, ‏טרגדיה בקמפוס: שלושה סטודנטים מתו במהלך אורגיה עם סטודנטית, באתר מעריב אונליין, 10 באפריל 2019 גבר בן 30 מת מקורונה אחרי שהשתתף ב"מסיבת הדבקה", באתר וואלה, 14 ביולי 2020